Liebru Manċurjan Il-Liebru Manċurjan, jew kif inhu magħruf xjentifikament "Lepus mandshuricus", huwa speċi ta' mammiferu plaċentat tal-familja Leporidae (leporidu), fl-ordni Lagomorpha (lagomorfu), u nattiv tal-kontinent tal-Asja. Dan il-liebru huwa speċi mifrux ma' tliet pajjiżi Ażjatiċi, b'distribuzzjoni qalb il-muntanji fit-Tramuntana tal-peninsula Koreana fil-Korea ta' Fuq, fil-Grigal taċ-Ċina u fil-baċir tax-xmara Amur fir-Russja. Liebru Manċurjan adult jista' jikber minn 40 sa massimu ta' 48 ċentimetru twil u jiżen madwar 2 kilogrammi. Id-denb jista jkun bejn 4.5 u 7.5 ċentimetri twil u l-widnejn normalment ikunu minn 7.5 sa 10.4 ċentimetri. Dan il-liebru huwa wieħed minn 10 speċi li qegħdin ikklassifikati fis-sottoġeneru "Eulagos" u m'hemm l-ebda sottospeċi rikonoxxuta.